13/03/2018 | Administración LocalMunicipal
Boqueixón
Bases para a convocatoria de subvencións a entidades sen ánimo de lucro para o desenvolvemento de actividades durante o ano 2018

Bases para a convocatoria de subvencións a entidades sen ánimo de lucro para o desenvolvemento de actividades durante o ano 2018 Na Xunta de Goberno realizada o día 1 de marzo de 2018, aprobáronse as bases que rexerán a convocatoria de subvencións destinadas ás entidades sen ánimo de lucro, para o desenvolvemento de actividades durante o ano 2018. De acordo co disposto nos arts.17 e 20.8 da Lei 38/2003, do 17 de novembro, xeral de subvencións, publícase o contido íntegro das bases: BASES DA CONVOCATORIA DE SUBVENCIÓNS A ENTIDADES SEN ÁNIMO DE LUCRO PARA O DESENVOLVEMENTO DE ACTIVIDADES DURANTE O ANO 2018 EXPOSICIÓN DE MOTIVOS Estas bases teñen por obxecto establecer os criterios e procedemento para a concesión de subvencións a entidades sen ánimo de lucro no ámbito do Concello de Boqueixón, de acordo cos principios de obxectividade, igualdade, concorrencia e publicidade, para a realización de actividades que complementen ou suplan os atribuídos á competencia municipal ou que, en xeral, contribúan ao fomento dos intereses do municipio conforme ao disposto na Lei 7/1985, de bases de réxime local, na Lei 5/1997, da administración local de Galicia, na Lei 38/2003, xeral de subvencións e no Real Decreto 887/2006 polo que se aproba o seu regulamento, na Lei 9/2007 de subvencións de Galicia e no Decreto 11/2009, do 8 de xaneiro, polo que se aproba o Regulamento da Lei, así como no Regulamento de servizos das corporacións locais, coa finalidade de poder asignar os recursos necesarios ás prioridades sinaladas.1.–OBXECTO E FINALIDADE. A presente convocatoria pública de subvencións terá como finalidade apoiar, colaborar e impulsar o desenvolvemento de proxectos e actividades levadas a cabo polas entidades sen ánimo de lucro do Concello de Boqueixón, co obxectivo de promover e dinamizar a participación activa da veciñanza no tecido asociativo.2.–REQUISITOS DAS ENTIDADES BENEFICIARIAS. Poderán solicitar as subvencións reguladas na presente convocatoria as entidades asociativas sen ánimo de lucro, que figuren inscritas no Rexistro Municipal de Asociacións do Concello de Boqueixón á data de presentación da solicitude, que teñan a súa sede social no termo municipal de Boqueixón, que posúan a capacidade para levar a cabo as actividades obxecto de subvención e que acrediten un número mínimo de 15 socios/as na data de presentación de solicitudes. Tamén é requisito para ser beneficiario desta convocatoria non estar incurso en ningunha das prohibicións establecidas no artigo 10 da Lei 9/2007, do 13 de xuño, de subvencións de Galicia.3.–CONTÍA DAS AXUDAS E DISPOÑIBILIDADE ORZAMENTARIA. A contía da presente convocatoria ascende a 8.000 euros, con cargo á partida 924.480.00, correspondente ao orzamento do ano 2018. O importe máximo a percibir por cada entidade non poderá superar os 1.000 euros.4.–ACTIVIDADES OBXECTO DE SUBVENCIÓN E NON OBXECTO DE SUBVENCIÓN. As actividades recollidas no proxecto presentado nesta convocatoria pertencerán ao período comprendido entre o 1 de xaneiro e o 31 de decembro de 2018. Considéranse actividades obxecto de subvención as seguintes: – Actividades culturais en calquera dos seus ámbitos (teatro, cine, danza, música, canto coral e/ ou calquera outra iniciativa artística). – Actividades para a recuperación e a difusión do patrimonio cultural, etnográfico e histórico. – Actividades formativas. – Actividades de lecer e tempo libre. – Actividades relacionadas coa creación de espazos para a comunicación e as novas tecnoloxías. – Actividades que contribúan á conservación do ambiente e á posta en valor do patrimonio natural. – Actividades que promovan a igualdade de xénero. – Actividades de cara á educación para a saúde e hábitos de vida saudables. – Actividades para a conciliación da vida laboral e familiar. – Actividades de integración de colectivos en risco de exclusión social. – Actividades para a participación social. – Actividades deportivas. – Actividades de promoción económica e desenvolvemento local. – Actividades que favorezan o emprendemento e o emprego. – Outras actividades de interese municipal que se axusten ao obxecto da convocatoria. Serán actividades non obxecto de subvención as seguintes: – Aquelas actividades que non se axusten ao obxecto e/ou á finalidade da presente convocatoria. – Aquelas actividades que teñan como único ou principal obxectivo a organización de comidas. – Non se subvencionarán tampouco as viaxes que non se axusten ao cumprimento dos obxectivos da convocatoria.5.–GASTOS OBXECTO DE SUBVENCIÓN E NON OBXECTO DE SUBVENCIÓN. * Serán gastos obxecto de subvención os seguintes: – Todos aqueles que xustifiquen o obxecto e a finalidade do proxecto. – Os gastos a subvencionar serán os que se sinalen pola asociación no momento da solicitude dentro do proxecto e para os que se concede a subvención, sen posibilidade de xustificar outros diferentes aos presentados. * Non serán gastos obxecto de subvención os seguintes: – Os gastos de mantemento ordinario, de funcionamento das mesmas, neste caso non se admitirán como xustificación facturas de material de oficina, consumo de teléfono, luz, combustible ou calquera outro similar. – Inversións ou equipamentos das asociacións. – Os gastos de comidas e produtos alimenticios sen estar debidamente xustificados. – Os gastos non directamente vinculados ás actividades realizadas, ou que non pertenzan á natureza propia desa actividade.6.–COMPATIBILIDADE DESTA CONVOCATORIA CON OUTRAS AXUDAS. As achegas concedidas ao abeiro desta convocatoria son compatibles con outras que puideran obter as entidades beneficiarias doutras institucións públicas ou privadas, sempre e cando o importe total do conxunto das mesmas non supere o custe da actividade subvencionada. Sen prexuízo do anterior, as asociacións que soliciten esta achega non poderán acollerse a outras axudas económicas do Concello de Boqueixón.7.–CRITERIOS DE VALORACIÓN. A comisión avaliadora desta convocatoria procederá á proposta de subvencións, segundo os criterios que de seguido se sinalan:  Características do proxecto: ámbito de aplicación, sector ou número de poboación beneficiaria, interese da proposta e incorporación na mesma de actividades innovadoras. Ata 60 puntos.  Porcentaxe de cofinanciamento da actividade por medio de achegas económicas das entidades, patrocinios e outras axudas e subvencións ou ingresos. Ata 20 puntos, segundo o seguinte criterio: – Menor do 30% - 0 puntos. – Entre o 30% e o 40 %: 5 puntos. – Entre o 40% e o 60 %: 15 puntos. – Maior do 60%: 20 puntos.  Traxectoria e continuidade da proposta. Ata 10 puntos.  Número de persoas asociadas da entidade. Ata 5 puntos. – De 15 a 40 persoas asociadas – 2 puntos. – Máis de 40 – 5 puntos.  A promoción e uso do galego no desenvolvemento das actividades. Ata 5 puntos.8.–FORMA E PRAZOS DAS SOLICITUDES DE AXUDA. As solicitudes de subvención presentaranse a través do Rexistro Xeral do Concello ou por calquera dos procedementos previstos no artigo 16 la Lei 39/2015, do 1 de outubro de Procedemento Administrativo Común das Administracións Públicas. Documentación a presentar: a) Solicitude de subvención (anexo I). b) Declaración responsable de non estar incursa en ningunha das causas que determina o art.13.2 da Lei 38/2003, do 17 de novembro, Xeral de Subvencións, e que polo tanto, cumpre todos e cada un dos requisitos que están vixentes para obter a condición de beneficiaria, e tamén declaración das axudas solicitadas ou concedidas para a mesma finalidade. (anexo II). c) Certificado da composición da actual Xunta Directiva da asociación e do número de persoas asociadas da entidade. (anexo III). d) Proxecto ou memoria detallada da actividade a realizar, incluíndo a xustificación da necesidade, os obxectivos, a poboación destinataria (características e número), a metodoloxía, os recursos humanos e materiais que se requiren para levar a cabo o proxecto, temporalización, duración da mesma e orzamento detallado dos gastos ocasionados pola/s actividade/s para a que solicita a subvención e dos ingresos previstos para o seu financiamento (modelo anexo IV). e) Certificación bancaria co IBAN completo, de conformidade coa normativa SEPA. f) Copia do DNI da representación legal da asociación. g) Copia do CIF da asociación.9.–PRAZOS. O prazo de presentación de solicitudes será dun mes a contar dende o seguinte á publicación oficial do extracto da convocatoria no Boletín Oficial da Provincia da Coruña, segundo a LXS (artigos 17.3. b), 18 e 20.8 en relación coa Base de Datos Nacional de Subvencións (Resolución IGAE do 7, 9 e 10 de decembro de 2015). A mera presentación da solicitude suporá que o solicitante coñece e acepta as presentes bases de convocatoria.10.–ENMENDA DE SOLICITUDES. De acordo co establecido no artigo 68 da Lei 39/2015, do 1 de outubro de Procedemento Administrativo Común das Administracións Públicas, para aquelas solicitudes que non estean correctamente cubertas ou non acheguen os documentos preceptivos, o concello requirirá á entidade interesada para que, nun prazo de dez días, emende as faltas ou remita os documentos preceptivos. De non facelo, considerarase que desistíu da súa petición e arquivarase o expediente nos termos previstos na citada lei.11.–PROCEDEMENTO DE CONCESIÓN. Recibidas as solicitudes, o Departamento de Cultura procederá a súa tramitación, comprobando que as entidades solicitantes cumpren os requisitos esixidos nestas bases e que se achega a documentación requirida. Logo de avaliadas as solicitudes, segundo os criterios regulados na base 7 os expedientes, serán elevados á Comisión de Valoración, que estará constituída por:  Presidente: o alcalde do Concello de Boqueixón ou concelleiro en quen delegue.  Secretario: a secretaria-interventora do Concello de Boqueixón ou funcionario en que delegue.  Vogal 1: a concelleira de Educación, Cultura e Deporte do Concello de Boqueixón, ou persoa en quen delegue.  Vogal 2: persoal técnico do Departamento de Cultura do Concello de Boqueixón. A Comisión de Valoración examinará cada unha das solicitudes presentadas, e aplicará os criterios de outorgamento aprobados nas presentes bases, a fin de establecer unha prelación entre as mesmas e formular a correspondente proposta de adxudicación a prol de aquelas que obtivesen maior valoración. A proposta de adxudicación deberá expresar a relación de solicitantes para os que se propón a concesión da subvención, a súa contía individual, así como a puntuación obtida por cada un, por aplicación dos criterios de valoración. O órgano municipal competente para a concesión das subvencións é a Xunta de Goberno Local, que analizará a proposta da Comisión de Valoración de subvencións e resolverá xustificadamente. O acordo de concesión non terá obrigatoriamente que distribuír a totalidade do crédito.12.–NOTIFICACIÓN E PUBLICIDADE DA RESOLUCIÓN. O prazo máximo para resolver e notificar o procedemento será de tres meses contados a partir do día seguinte ao de finalización do prazo para a presentación de solicitudes. Todas as entidades interesadas recibirán comunicación expresa da resolución. A notificación da resolución realizarase de acordo co previsto nos artigos 40 e seguintes da Lei 39/2015, do 1 de outubro de Procedemento Administrativo Común das Administracións Públicas. Contra o acordo de resolución, que esgota a vía administrativa, poderase interpoñer recurso potestativo de reposición ante o mesmo órgano que ditou o acto no prazo dun mes dende o día seguinte ao da súa notificación de acordo co establecido no artigo 124.1 da Lei 39/2015, do 1 de outubro, de Procedemento Administrativo Común das Administracións Públicas. A publicación destas bases realizarase no taboleiro de anuncios do Concello de Boqueixón, na web do concello: www.boqueixon.com e no Boletín Oficial da Provincia. As axudas que se concedan a través deste programa unha vez resoltas, publicaranse no taboleiro de anuncios da Casa do Concello e na páxina web, con expresión do CIF das entidades solicitantes e a resolución da mesma, concedida ou denegada e o importe.13.–OBRIGAS DAS ENTIDADES BENEFICIARIAS. A. Cumprir todas as estipulacións nestas bases e no marco xurídico definido na Lei 38/2003, do 17 de novembro, xeral de subvencións. B. Realizar as actividades que fundamentaron a concesión da subvención e acreditar a súa realización. C. Destinar a subvención exclusivamente aos fins para a que foi concedida, quedando expresamente prohibida calquera alteración de destino non autorizada polo concello. D. Asumir as responsabilidades que poidan derivarse da realización dos programas e actividades (sendo obrigatorio a concertación dun seguro de responsabilidade civil no seu caso). E. Comunicar calquera modificación sustancial que se produza, na programación, desenvolvemento ou finalización da actividade subvencionada. F. Someterse ao seguimento, control e comprobación de execución das actividades obxecto da subvención que estime procedente levar a cabo o concello, segundo o disposto no art.46 da Lei 38/2003, do 17 de novembro, xeral de subvencións. G. Informar e dar publicidade ás actividades subvencionadas, facendo constar nun lugar destacado a participación do concello.14.–XUSTIFICACIÓN E PAGAMENTO DAS SUBVENCIÓNS. Tramitarase a xustificación unha vez rematadas as actividades ou programas obxecto da subvención, e tras a presentación a través do Rexistro Xeral da seguinte documentación xustificativa, antes do 31 de decembro deste mesmo ano. As subvencións non xustificadas nesa data entenderase formulada a renuncia ás mesmas. O pagamento das subvencións efectuarase nun prazo máximo dun mes dende a súa correcta xustificación mediante transferencia bancaria. Documentación necesaria para a correcta xustificación:  Breve memoria do proxecto/actividade realizada obxecto de subvención (anexo V).  Certificación do gasto que se xustifica, incluíndo desglose das facturas que se achegan (anexo VI).  Declaración das subvencións obtidas para o mesmo obxecto doutras Administracións ou Entidades Públicas ou privadas e declaración do representante de estar ao corrente nos pagos coa Seguridade Social, Consellería de Facenda da Xunta, e Axencia Estatal da Administración Tributaria (anexo VII).  Relación detallada de ingresos e gastos da actividade subvencionada. (anexo VIII).  Copia das facturas (ou recibos con retención). As facturas deben corresponder á actividade obxecto de subvención e deberán emitirse a nome da asociación, e cumprir os requisitos establecidos no Real Decreto 1619/2012 de 30 de novembro, polo que se regulan as obrigacións de facturación.  Xustificante bancario do pago correspondente á/s factura/s achegada/s, que deberá presentarse no prazo máximo dun mes a partires da data de cobro da subvención. Non se admitirán outro tipo de xustificante de pago que non sexa bancario, para importes superiores a 50 euros.  Acreditación da publicidade do financiamento público da actividade subvencionada, mediante a inclusión da imaxe institucional do concello, en calquera dos medios empregados para a difusión da/s actividade/s.  Calquera outro que sexa solicitado polo concello. O importe dos gastos xustificados deberá acadar, como mínimo, a contía da subvención concedida. No caso de que a documentación xustificativa fose incorrecta ou insuficiente, darase un prazo de dez días para a súa corrección.15.–REINTEGRO DE SUBVENCIÓNS. Procederá o reintegro, total ou parcial, da axuda percibida, nos casos indicados no artigo 33 da Lei 9/2007, do 13 de xuño, de subvencións de Galicia, e especialmente no caso de que se detectase que o importe recibido non fose empregado no obxecto das actividades subvencionadas. No caso de xustificación ou incumprimento parcial só se esixirá o reintegro pola parte non xustificada. No caso de que o reintegro se esixa porque se percibiron outras subvencións que, en conxunto, superen o custo da actividade obxecto de concesión, procederá o reintegro só do exceso obtido.16.–SEGUIMENTO, CONTROL E INSPECCIÓN. O Concello de Boqueixón comprobará a realización das actividades e o cumprimento dos requisitos e condicións baixo as cales se concedeu a axuda, mediante os medios que estime oportunos e conforme a Lei Xeral de Subvencións.17.–DISPOSICIÓN FINAL. En todo o non previsto nestas bases, aplicarase o disposto nas Bases de execución do orzamento xeral do Concello de Boqueixón para o ano 2018, e nas normas legais e regulamentarias de aplicación, Lei 38/2003, do 17 de novembro, xeral de subvencións e no RD 887/2006, do 21 de xullo, polo que se aproba o regulamento da Lei Xeral de subvencións Lei 9/2007 de Subvencións de Galicia. Boqueixón, 7 de marzo de 2018. O alcalde Manuel Fernández Munín